મર્દ કો ભી દર્દ હોતા હૈ...
સ્પેશિયલ -મૌસમી પટેલ
૧૯૮૫માં આવેલી બિગ બીની ફિલ્મ 'મર્દ'ના 'મર્દ કો દર્દ નહીં હોતા' ડાયલૉગે આપણા બધાના મગજ પર એટલી બધી ગંદી અસર કરી છે કે કોઈ પણ પુરુષ પોતાનાં દુ:ખ-દર્દ સંભળાવે તો આપણે એને કાયર કે માયકાંગલાની કેટેગરીમાં બેસાડી દઈએ છીએ, પરંતુ હકીકતમાં એવું નથી. મર્દ કો ભી દર્દ હોતા હૈ અને ઉસકો ભી અપના દર્દ બયાં કરને કા પૂરેપૂરા હક હૈ... હાલમાં જ પ્રકાશિત થયેલા એક સર્વેના અનુમાનના આધારે એવું સાબિત થયું છે કે પુરુષોનાં દિલ તૂટે છે અને તેમને પણ દુ:ખ થાય છે. બસ તેઓ પોતાની આ વ્યથા લોકો સામે રજૂ નથી કરતા, કારણ કે એમને ભય છે કે લોકો એમને જજ કરશે.
સોશિયલ એન્ડ પર્સનલ રિલેશનશિપ નામની જર્નલમાં પ્રકાશિત થયેલા રિસર્ચ પ્રમાણે, ઓનલાઈન રિલેશનશિપમાં બ્રેકઅપ બાદ પુરુષોની લાગણી વધારે દુભાય છે, મહિલાઓની સરખામણીએ. ઈન્ટરનેશનલ સાઇકોલોજિસ્ટ્સ દ્વારા ઈંગ્લેન્ડની લેન્કેસ્ટર યુનિવર્સિટીમાં રિલેશનશિપ પ્રોબ્લેમ્સ પર અત્યાર સુધીનો સૌથી મોટો ડેટા ભેગો કરવામાં આવ્યો છે આ સર્વેના માધ્યમથી. રિલેશનશિપની સમસ્યાઓને જાણીને, સમજીને, વિચારીને કાઉન્સેલિંગ કરવાના હેતુથી આ રિસર્ચ હાથ ધરવામાં આવ્યો હતો.
રિસર્ચમાં જોવા મળ્યું કે કપલ્સમાં પ્રથમ સમસ્યા કોમ્યુનિકેશનની છે અને હકીકત તો એ જ છે કે સંબંધમાં કોમ્યુનિકેશન સૌથી વધુ મહત્ત્વનું છે. જેવા કોમ્યુનિકેશનમાં લોચા પડે એટલે તમારી રિલેશનશિપની ગાડી પણ હાલકડોલક થવા માંડે. રિસર્ચમાં એકઠા કરવામાં આવેલા ડેટા પ્રમાણે દર ૫માંથી ૧ વ્યક્તિ સમસ્યાનું સમાધાન લાવવા માટે, તો ૮માંથી ૧ વ્યક્તિ અવિશ્ર્વાસને કારણે રિલેશનશિપમાં ખુશ નથી.
રિસર્ચમાં પુરવાર થયું કે એક્ચ્યુઅલ સમસ્યા રિલેશનશિપમાં આવતા પ્રોબ્લેમ્સ છે જ નહિ, પરંતુ આ પ્રોબ્લેમ્સને કારણે દિલ દુભાતાં વધારે સમસ્યા ઊભી થાય છે. પસ્તાવો, બ્રેકઅપ, રડવું અને દિલ તૂટવાની ભાવનાને કારણે કપલ્સ તેમના રિલેશનશપિમાં ખુશ રહેતાં નથી.
રિસર્ચમાં એવું પણ પુરવાર થયું હતું કે ઓનલાઈન રિલેશનશિપમાં પુરુષો મહિલા કરતાં વધારે ઈમોશનલ હોય છે. આ રિસર્ચ હાથ ધરનારા અભ્યાસકોના જણાવ્યા પ્રમાણે, આ રિસર્ચ દ્વારા ઓનલાઈન રિલેશનશિપની સમસ્યાઓનું ચોક્કસ કારણ જાણી શકાયું છે. તેના આધારે જ ડોક્ટર્સ સોશિયલ અને સાઇકોલોજિકલ સમસ્યાનો ઉકેલ લાવી શકશે.
હવે આશા રાખી શકાય કે આ સર્વે વિશે જાણીને જ્યારે પણ તમારી પાસે કોઈ પુરુષ મિત્ર કે પરિવારના પુરુષ સભ્ય પોતાની સમસ્યા કે ઈમોશનલ પ્રોબ્લેમ્સ જણાવે તો તમે એને વેવલાવેડા કે માયકાંગલો નહીં ગણો અને તેને પણ વ્યક્ત થવા માટે એક ચોક્કસ સ્પેસ આપશો, જેનો તે હકદાર છે.